钦定古今图书集成/明伦汇编/氏族典/第162卷 > 韩鼎
## 钦定古今图书集成/明伦汇编/氏族典/第162卷 > 韩鼎

按《陕西通志》，“鼎字廷器，合水人。辛丑登进士第，乙巳
选为礼科给事中。丁未，孝宗嗣位，首陈公铨选、经财
用、严兵卫、崇天道四事，寻差陕西宁夏二镇，给散官
军赏赉，能尽革侵渔之弊，人沾实惠。戊申，迁右给事
中，进左给事中。太常卿丁永中、少卿蒙以祺俱以黄
冠起家，会神乐观董素云窃祭服售人，事觉，因火其”
藏以灭迹。永中等庇素云以灾闻，鼎请明正其罪。素
云乃下诏狱，众论快之。鼎尽思极谏，随事纳忠，言皆
称旨，屡蒙褒纳。升江西按察司副使。有指挥以死罪
抱冤，当事历审，皆知其冤，而难于异同。鼎曰：“法者，天
下之平也，岂可知其枉，而犹寘人于法哉？”即日释之。
寻以疾归。吐蕃作乱，命制全陕讨之。升兵部右侍郎。
正德间卒。著有《斗庵集》。《庆阳府志》